Document ID: 32014R1310

Title and Content:
ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1310/2014 ΤΗΣ ΕΠΙΤΡΟΠΉΣ της 8ης Οκτωβρίου 2014 σχετικά με το προσωρινό σύστημα προκαταβολών έναντι των εισφορών για την κάλυψη των διοικητικών δαπανών του Ενιαίου Συμβουλίου Εξυγίανσης κατά τη διάρκεια της μεταβατικής περιόδου (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (1), και ιδίως το άρθρο 65 παράγραφος 5 στοιχεία α), β) και γ), Εκτιμώντας τα ακόλουθα: (1) Το Ενιαίο Συμβούλιο Εξυγίανσης («το Συμβούλιο Εξυγίανσης») ιδρύθηκε σύμφωνα με τον κανονισμό (ΕΕ) αριθ. 806/2014 και έχει επιφορτισθεί με την εφαρμογή των ενιαίων διατάξεων που προβλέπει ο εν λόγω κανονισμός και με τη διοίκηση του Ενιαίου Ταμείου Εξυγίανσης. Το άρθρο 58 του εν λόγω κανονισμού προβλέπει ότι το Συμβούλιο Εξυγίανσης διαθέτει αυτοτελή προϋπολογισμό που δεν αποτελεί μέρος του προϋπολογισμού της Ένωσης. (2) Το άρθρο 65 παράγραφος 3 του κανονισμού (ΕΕ) αριθ. 806/2014 προβλέπει ότι το Συμβούλιο Εξυγίανσης καθορίζει και εισπράττει τις εισφορές για τις διοικητικές δαπάνες του Συμβουλίου Εξυγίανσης, τις οποίες οφείλει κάθε οντότητα που αναφέρεται στο άρθρο 2 του εν λόγω κανονισμού. Οι εν λόγω οντότητες είναι πιστωτικά ιδρύματα εγκατεστημένα σε συμμετέχοντα κράτη μέλη κατά την έννοια του άρθρου 2 του κανονισμού (ΕΕ) αριθ. 1024/2013 του Συμβουλίου (2) και μητρικές επιχειρήσεις, εταιρείες επενδύσεων και χρηματοπιστωτικά ιδρύματα εγκατεστημένα σε συμμετέχοντα κράτη μέλη, όταν υπόκεινται σε ενοποιημένη εποπτεία που ασκείται από την Ευρωπαϊκή Κεντρική Τράπεζα («ΕΚΤ») σύμφωνα με το άρθρο 4 παράγραφος 1 στοιχείο ζ) του κανονισμού (ΕΕ) αριθ. 1024/2013 του Συμβουλίου. Τα εγκατεστημένα σε συμμετέχοντα κράτη μέλη υποκαταστήματα πιστωτικών ιδρυμάτων εγκατεστημένων σε μη συμμετέχοντα κράτη μέλη δεν θα πρέπει να καλύπτονται από τον παρόντα κανονισμό. (3) Σύμφωνα με το άρθρο 59 του κανονισμού (ΕΕ) αριθ. 806/2014, τα έσοδα του μέρους 1 του προϋπολογισμού του Συμβουλίου Εξυγίανσης προέρχονται από τις εισφορές για τις διοικητικές δαπάνες του Συμβουλίου Εξυγίανσης που καλύπτουν τις δαπάνες του μέρους 1 του προϋπολογισμού, οι οποίες περιλαμβάνουν τουλάχιστον τις αμοιβές του προσωπικού, τις διοικητικές δαπάνες, τις δαπάνες υποδομής, τις δαπάνες επαγγελματικής επιμόρφωσης και τις λειτουργικές δαπάνες. (4) Το 2014 το Συμβούλιο Εξυγίανσης δεν θα έχει την ειδική υποδομή και τη λειτουργική ικανότητα να εισπράττει εισφορές για την κάλυψη των διοικητικών δαπανών του για το 2014 και το 2015 από όλες τις οντότητες που αναφέρονται στο άρθρο 2 του κανονισμού (ΕΕ) αριθ. 806/2014. Ωστόσο, το 2014 το Συμβούλιο Εξυγίανσης θα πρέπει να εισπράξει τα έσοδα που είναι αναγκαία για τη χρηματοδότηση του μέρους 1 του προϋπολογισμού του για την κάλυψη των διοικητικών δαπανών του για τα δύο αυτά έτη. Οι διοικητικές δαπάνες του Συμβουλίου Εξυγίανσης για αμφότερα τα έτη 2014 και 2015 της μεταβατικής περιόδου εκτιμώνται σε 22 εκατ. ευρώ. (5) Θα πρέπει να προβλεφθεί μια προσωρινή λύση, ώστε να δοθεί η δυνατότητα στο Συμβούλιο Εξυγίανσης να εισπράξει εισφορές για την κάλυψη των διοικητικών δαπανών του για το 2014 και το 2015, ενώ παράλληλα θα εξασφαλίζεται ότι ο υπολογισμός και η είσπραξη των εισφορών μπορούν να πραγματοποιηθούν με τους πολύ περιορισμένους πόρους του Συμβουλίου Εξυγίανσης και σε πολύ σύντομο χρονικό διάστημα. Αυτό θα μπορούσε να επιτευχθεί αν καθοριστεί ότι ο υπολογισμός και η είσπραξη των εισφορών για την κάλυψη των διοικητικών δαπανών του Συμβουλίου Εξυγίανσης διενεργούνται βάσει προσέγγισης δύο σταδίων: ενός προσωρινού συστήματος κατά τα πρώτα στάδια ύπαρξης του Συμβουλίου Εξυγίανσης και ενός οριστικού συστήματος. (6) Μόνον οι οντότητες στις οποίες έχει κοινοποιήσει η ΕΚΤ, στο υψηλότερο επίπεδο ενοποίησης στα συμμετέχοντα κράτη μέλη, την απόφασή της να τις θεωρήσει σημαντικές κατά την έννοια του άρθρου 6 παράγραφος 4 του κανονισμού (ΕΕ) αριθ. 1024/2013 και σύμφωνα με το άρθρο 147 παράγραφος 1 του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17) (3), και οι οποίες περιλαμβάνονται στον κατάλογο που δημοσιεύθηκε στον ιστότοπο της ΕΚΤ στις 4 Σεπτεμβρίου 2014, με εξαίρεση όμως όσες σημαντικές οντότητες είναι θυγατρικές ομίλων που έχουν ήδη ληφθεί υπόψη («σημαντικές οντότητες»), θα πρέπει να καταβάλουν εκ των προτέρων το πλήρες ποσό των προκαταβολών για την κάλυψη των διοικητικών δαπανών του Συμβουλίου Εξυγίανσης κατά τη διάρκεια της μεταβατικής περιόδου. Οι οντότητες που θεωρούνται σημαντικές και λαμβάνουν σχετική κοινοποίηση από την ΕΚΤ, μεταξύ της 5ης Σεπτεμβρίου 2014 και του τέλους της μεταβατικής περιόδου, δεν θα πρέπει να υπόκεινται στην υποχρέωση πληρωμής των προκαταβολών έναντι των εισφορών. Για τον σκοπό αυτό, θα πρέπει να θεσπιστεί ένα προσωρινό σύστημα προκαταβολών έναντι των εισφορών («προκαταβολές»), το οποίο θα επιτρέψει στο Συμβούλιο Εξυγίανσης να εισπράξει, κατά τη διάρκεια της μεταβατικής περιόδου, προκαταβολές από τις σημαντικές οντότητες για την κάλυψη των δαπανών του. (7) Το εν λόγω προσωρινό σύστημα είναι αναλογικό, επειδή οι οντότητες που θα καταβάλουν προκαταβολές αντιπροσωπεύουν περίπου το 85 % του συνόλου των στοιχείων ενεργητικού των πιστωτικών ιδρυμάτων που καλύπτονται από τον κανονισμό (ΕΕ) αριθ. 806/2014 και είναι εύκολα αναγνωρίσιμες. Σε αυτό το προκαταρκτικό στάδιο, η μέθοδος για τον υπολογισμό και την είσπραξη των προκαταβολών θα πρέπει να συνεπάγεται όσο το δυνατόν περιορισμένο διοικητικό φόρτο τόσο για το Συμβούλιο Εξυγίανσης όσο και για τις ενδιαφερόμενες οντότητες. (8) Μόλις το Συμβούλιο Εξυγίανσης διαθέτει την απαραίτητη δομή και λειτουργική ικανότητα, η Επιτροπή θα θεσπίσει οριστικό σύστημα διοικητικών εισφορών βάσει του οποίου θα υπολογίζονται και θα εισπράττονται οι εισφορές. (9) Στο πλαίσιο του οριστικού συστήματος, οι εισφορές των οντοτήτων που αναφέρονται στο άρθρο 2 του κανονισμού (ΕΕ) αριθ. 806/2014 θα υπολογίζονται και θα εισπράττονται σύμφωνα με τους τελικούς κανόνες. Οι εισφορές των σημαντικών οντοτήτων που καλύπτονται από το προσωρινό σύστημα θα πρέπει να επανεξεταστούν ώστε να ληφθούν υπόψη τα ποσά που θα έχουν καταβάλει βάσει του εν λόγω προσωρινού συστήματος. (10) Κάθε διαφορά μεταξύ των προκαταβολών που έχουν καταβληθεί βάσει του προσωρινού συστήματος και των εισφορών που υπολογίζονται σύμφωνα με το οριστικό σύστημα θα πρέπει να διακανονίζεται κατά τον υπολογισμό των εισφορών για τις διοικητικές δαπάνες του Συμβουλίου Εξυγίανσης για το έτος που έπεται της λήξης της μεταβατικής περιόδου. (11) Για να δοθεί στο Συμβούλιο Εξυγίανσης η δυνατότητα να καταστεί λειτουργικό έως την 1η Ιανουαρίου 2015, όπως ορίζει το άρθρο 98 παράγραφος 1 του κανονισμού (ΕΕ) αριθ. 806/2014, και να αρχίσει να εκτελεί τα καθήκοντα που αναφέρονται στο άρθρο 99 παράγραφος 3 του εν λόγω κανονισμού, πρέπει επειγόντως να θεσπιστεί ένας απλός και αποτελεσματικός μηχανισμός που να μπορεί να εφαρμοστεί γρήγορα και εύκολα κατά το αρχικό στάδιο λειτουργίας του Συμβουλίου Εξυγίανσης, ώστε να του επιτρέψει να αποκτήσει τους απαραίτητους οικονομικούς πόρους για τη διαμόρφωση της οργανωτικής δομής του και την πρόσληψη του προσωπικού που απαιτείται για την εκτέλεση των καθηκόντων του στο πλαίσιο του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός θεσπίζει ενιαίους κανόνες σχετικά με: α) προσωρινό σύστημα προκαταβολών έναντι των εισφορών για τις διοικητικές δαπάνες του Συμβουλίου Εξυγίανσης κατά τη διάρκεια της μεταβατικής περιόδου· β) τη μεθοδολογία για τον υπολογισμό των προκαταβολών που πρέπει να εισπραχθούν εκ των προτέρων από κάθε σημαντική οντότητα για την κάλυψη των διοικητικών δαπανών του Συμβουλίου Εξυγίανσης κατά τη διάρκεια της μεταβατικής περιόδου· γ) τη διαδικασία και τις μεθόδους για την είσπραξη από το Συμβούλιο Εξυγίανσης των προκαταβολών που αναφέρονται στο στοιχείο β)· δ) τις ρυθμίσεις για την αναβολή του υπολογισμού και της είσπραξης των εισφορών τις οποίες οφείλουν οι οντότητες που αναφέρονται στο άρθρο 2 του κανονισμού (ΕΕ) αριθ. 806/2014, οι οποίες δεν είναι σημαντικές οντότητες, για την κάλυψη των διοικητικών δαπανών του Συμβουλίου Εξυγίανσης κατά τη διάρκεια της μεταβατικής περιόδου· ε) τις ρυθμίσεις για την προσαρμογή των εισφορών που οφείλουν οι σημαντικές οντότητες για τις διοικητικές δαπάνες του Συμβουλίου Εξυγίανσης μετά τη μεταβατική περίοδο, προκειμένου να ληφθεί υπόψη οποιαδήποτε διαφορά μεταξύ των προκαταβολών που έχουν καταβληθεί βάσει του εν λόγω προσωρινού συστήματος και των οφειλόμενων εισφορών για τη μεταβατική περίοδο στο πλαίσιο του οριστικού συστήματος. Άρθρο 2 Πεδίο εφαρμογής και στόχος Ο παρών κανονισμός εφαρμόζεται στις οντότητες που αναφέρονται στο άρθρο 2 του κανονισμού (ΕΕ) αριθ. 806/2014. Οι προκαταβολές που εισπράττει το Συμβούλιο Εξυγίανσης δυνάμει του παρόντος κανονισμού χρησιμοποιούνται αποκλειστικά για την κάλυψη των δαπανών διοικητικής λειτουργίας του κατά τη διάρκεια της μεταβατικής περιόδου. Το Συμβούλιο Εξυγίανσης ασκεί χρηστή δημοσιονομική διαχείριση και έλεγχο του προϋπολογισμού για όλους τους τομείς των δαπανών του. Άρθρο 3 Ορισμοί Για τους σκοπούς του παρόντος κανονισμού, ισχύουν οι ορισμοί του άρθρου 3 του κανονισμού (ΕΕ) αριθ. 806/2014. Ισχύουν επίσης οι ακόλουθοι ορισμοί: α) «προκαταβολές» ή «προκαταβολές έναντι των εισφορών»: οι προκαταβολές έναντι των εισφορών που πρέπει να εισπράξει το Συμβούλιο Εξυγίανσης σύμφωνα με τον παρόντα κανονισμό για την κάλυψη των διοικητικών δαπανών του κατά τη διάρκεια της μεταβατικής περιόδου· β) «διοικητικές δαπάνες του Συμβουλίου Εξυγίανσης»: οι δαπάνες του μέρους I του προϋπολογισμού του Συμβουλίου Εξυγίανσης κατά τη διάρκεια της μεταβατικής περιόδου· γ) «σύνολο των στοιχείων ενεργητικού»: η συνολική αξία των στοιχείων ενεργητικού που προκύπτει από τη γραμμή «σύνολο των στοιχείων ενεργητικού» στον ενοποιημένο, ανάλογα με την περίπτωση, ισολογισμό της σημαντικής οντότητας, όπως αναφέρεται σύμφωνα με τη συναφή νομοθεσία της Ένωσης για σκοπούς προληπτικής εποπτείας, στις 31 Δεκεμβρίου 2013 ή κατά την ισχύουσα ημερομηνία αναφοράς για το οικονομικό έτος 2013, εάν το οικονομικό έτος λήγει σε ημερομηνία μεταγενέστερη της 31ης Δεκεμβρίου· δ) «σημαντικές οντότητες»: οι οντότητες στις οποίες έχει κοινοποιήσει η ΕΚΤ, στο υψηλότερο επίπεδο ενοποίησης στα συμμετέχοντα κράτη μέλη, την απόφασή της να τις θεωρήσει σημαντικές κατά την έννοια του άρθρου 6 παράγραφος 4 του κανονισμού (ΕΕ) αριθ. 1024/2013 και σύμφωνα με το άρθρο 147 παράγραφος 1 του κανονισμού (ΕΕ) αριθ. 468/2014 και οι οποίες περιλαμβάνονται στον κατάλογο που δημοσιεύθηκε στον ιστότοπο της ΕΚΤ στις 4 Σεπτεμβρίου 2014, με εξαίρεση όμως όσες σημαντικές οντότητες είναι θυγατρικές ομίλου που έχει ήδη ληφθεί υπόψη στον παρόντα ορισμό, καθώς και τα εγκατεστημένα σε συμμετέχοντα κράτη μέλη υποκαταστήματα πιστωτικών ιδρυμάτων εγκατεστημένων σε μη συμμετέχοντα κράτη μέλη· ε) «ειδοποίηση πληρωμής προκαταβολής»: ειδοποίηση που προσδιορίζει το ποσό της προκαταβολής έναντι της εισφοράς που πρέπει να εισπραχθεί εκ των προτέρων, η οποία εκδίδεται για κάθε σημαντική οντότητα σύμφωνα με τις διατάξεις του παρόντος κανονισμού· στ) «μεταβατική περίοδος»: περίοδος που αρχίζει στις 19 Αυγούστου 2014 και λήγει στις 31 Δεκεμβρίου 2015, ή λήγει την ημέρα εφαρμογής του οριστικού συστήματος διοικητικών εισφορών που θεσπίζεται από την Επιτροπή σύμφωνα με το άρθρο 65 παράγραφος 5 στοιχείο α) του κανονισμού (ΕΕ) αριθ. 806/2014, ανάλογα με το ποια από τις δύο ημερομηνίες είναι μεταγενέστερη· ζ) «αρμόδια αρχή»: αρμόδια αρχή όπως ορίζεται στο άρθρο 4 παράγραφος 2 στοιχείο θ) του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4). Άρθρο 4 Προσωρινό σύστημα προκαταβολών έναντι των εισφορών 1. Όλες οι οντότητες που αναφέρονται στο άρθρο 2 του κανονισμού (ΕΕ) αριθ. 806/2014 καταβάλλουν εισφορές για την κάλυψη των διοικητικών δαπανών του Συμβουλίου Εξυγίανσης κατά τη διάρκεια της μεταβατικής περιόδου. 2. Το Συμβούλιο Εξυγίανσης υπολογίζει και εισπράττει εκ των προτέρων τις προκαταβολές έναντι των εισφορών που πρέπει να καταβάλουν οι σημαντικές οντότητες για την κάλυψη των διοικητικών δαπανών του Συμβουλίου Εξυγίανσης κατά τη διάρκεια της μεταβατικής περιόδου. 3. Ο υπολογισμός και η είσπραξη των εισφορών για τις διοικητικές δαπάνες του Συμβουλίου Εξυγίανσης κατά τη διάρκεια της μεταβατικής περιόδου από τις οντότητες που αναφέρονται στο άρθρο 2 του κανονισμού (ΕΕ) αριθ. 806/2014, οι οποίες δεν είναι σημαντικές οντότητες, αναβάλλονται μέχρι τη λήξη της μεταβατικής περιόδου που αναφέρεται στο άρθρο 3 στοιχείο στ). Άρθρο 5 Υπολογισμός των προκαταβολών 1. Οι διοικητικές δαπάνες του Συμβουλίου Εξυγίανσης κατά τη διάρκεια της μεταβατικής περιόδου αποτελούν τη βάση για τον καθορισμό των προκαταβολών έναντι των εισφορών που πρέπει να καταβάλουν εκ των προτέρων οι σημαντικές οντότητες. 2. Οι προκαταβολές που πρέπει να καταβάλει κάθε σημαντική οντότητα υπολογίζονται αν πολλαπλασιαστούν οι διοικητικές δαπάνες του Συμβουλίου Εξυγίανσης για την περίοδο 2014 και 2015, ή, εάν η μεταβατική περίοδος παραταθεί πέραν της 31ης Δεκεμβρίου 2015, για τη σχετική περίοδο, επί την αναλογία μεταξύ του συνόλου των στοιχείων ενεργητικού της εν λόγω σημαντικής οντότητας και του συγκεντρωτικού συνόλου στοιχείων ενεργητικού όλων των σημαντικών οντοτήτων, όπως προκύπτει στις 31 Δεκεμβρίου 2013 ή κατά την ισχύουσα ημερομηνία αναφοράς για το οικονομικό έτος 2013, εάν το οικονομικό έτος λήγει σε ημερομηνία μεταγενέστερη της 31ης Δεκεμβρίου. Άρθρο 6 Ρυθμίσεις διακανονισμού 1. Το ποσό των εισφορών το οποίο οφείλει κάθε οντότητα που αναφέρεται στο άρθρο 2 του κανονισμού (ΕΕ) αριθ. 806/2014 για την κάλυψη των διοικητικών δαπανών του Συμβουλίου Εξυγίανσης κατά τη διάρκεια της μεταβατικής περιόδου (επαν)υπολογίζεται σύμφωνα με το οριστικό σύστημα διοικητικών εισφορών που θεσπίζει η Επιτροπή σύμφωνα με το άρθρο 65 παράγραφος 5 στοιχείο α) του κανονισμού (ΕΕ) αριθ. 806/2014 (το «οριστικό σύστημα»). 2. Κάθε διαφορά μεταξύ των προκαταβολών που έχουν καταβληθεί βάσει του προσωρινού συστήματος και των αναφερόμενων στην παράγραφο 1 εισφορών που υπολογίζονται σύμφωνα με το οριστικό σύστημα διακανονίζεται κατά τον υπολογισμό των εισφορών για την κάλυψη των διοικητικών δαπανών του Συμβουλίου Εξυγίανσης για το έτος που έπεται της μεταβατικής περιόδου. Η προσαρμογή αυτή πραγματοποιείται είτε με μείωση είτε με αύξηση των εισφορών στις διοικητικές δαπάνες του Συμβουλίου Εξυγίανσης για το εν λόγω έτος. 3. Εάν η διαφορά που αναφέρεται στην παράγραφο 2 υπερβαίνει τις εισφορές για το εν λόγω έτος, η προσαρμογή συνεχίζεται κατά το επόμενο έτος. Άρθρο 7 Κοινοποίηση και πληρωμή 1. Το Συμβούλιο Εξυγίανσης εκδίδει ειδοποίηση πληρωμής προκαταβολής την οποία κοινοποιεί σε κάθε σημαντική οντότητα με συστημένη επιστολή με απόδειξη παραλαβής. 2. Στην ειδοποίηση πληρωμής προκαταβολής προσδιορίζεται το ποσό της προκαταβολής που πρέπει να καταβάλει εκ των προτέρων η σημαντική οντότητα για την κάλυψη των διοικητικών δαπανών του Συμβουλίου Εξυγίανσης κατά τη διάρκεια της μεταβατικής περιόδου. 3. Στην ειδοποίηση πληρωμής προκαταβολής προσδιορίζονται τα μέσα με τα οποία καταβάλλεται η προκαταβολή. Η σημαντική οντότητα τηρεί τους όρους πληρωμής που καθορίζονται στην ειδοποίηση πληρωμής προκαταβολής. 4. Η σημαντική οντότητα καταβάλλει εφάπαξ το ποσό που οφείλεται βάσει της ειδοποίησης πληρωμής προκαταβολής, εντός 30 ημερών από την ημερομηνία κοινοποίησης της ειδοποίησης πληρωμής προκαταβολής. 5. Με την επιφύλαξη οποιουδήποτε άλλου μέσου ένδικης προστασίας που διαθέτει το Συμβούλιο Εξυγίανσης, σε περίπτωση μερικής καταβολής, μη καταβολής ή μη συμμόρφωσης με τους όρους πληρωμής που καθορίζονται στην ειδοποίηση πληρωμής προκαταβολής, επιβάλλεται στη σημαντική οντότητα ημερήσια χρηματική ποινή για το ανεξόφλητο ποσό της προκαταβολής. Για τον υπολογισμό της ημερήσιας χρηματικής ποινής, οι τόκοι υπολογίζονται σε ημερήσια βάση επί του οφειλόμενου ποσού με το επιτόκιο που εφαρμόζεται από την Ευρωπαϊκή Κεντρική Τράπεζα στις κύριες πράξεις αναχρηματοδότησης, όπως έχει δημοσιευθεί στη σειρά C της Επίσημης Εφημερίδας της Ευρωπαϊκής Ένωσης, το οποίο ισχύει την πρώτη ημερολογιακή ημέρα του μηνός της λήξης της προθεσμίας πληρωμής, προσαυξημένο κατά 8 ποσοστιαίες μονάδες από την ημερομηνία κατά την οποία κατέστη απαιτητή η προκαταβολή. 6. Η ημερήσια χρηματική ποινή που αναφέρεται στην παράγραφο 5 είναι εκτελεστή. Η αναγκαστική εκτέλεση διέπεται από τους εφαρμοστέους διαδικαστικούς κανόνες στο συμμετέχον κράτος μέλος. Ο εκτελεστήριος τύπος περιάπτεται στην απόφαση, χωρίς καμία άλλη τυπική διαδικασία πέραν της επαλήθευσης της γνησιότητας της απόφασης, από την αρχή που ορίζει η κυβέρνηση κάθε συμμετέχοντος κράτους μέλους για τον σκοπό αυτό και την οποία γνωστοποιεί στο Συμβούλιο Εξυγίανσης και στο Δικαστήριο. Άρθρο 8 Υποβολή εκθέσεων Δέκα ημέρες μετά την έναρξη ισχύος του παρόντος κανονισμού, οι αντίστοιχες αρμόδιες αρχές παρέχουν στο Συμβούλιο Εξυγίανσης τα στοιχεία επικοινωνίας των σημαντικών οντοτήτων και την αξία του συνόλου των στοιχείων ενεργητικού τους, όπως αυτή προκύπτει στις 31 Δεκεμβρίου 2013 ή κατά την ισχύουσα ημερομηνία αναφοράς για το οικονομικό έτος 2013, εάν το οικονομικό έτος λήγει σε ημερομηνία μεταγενέστερη της 31ης Δεκεμβρίου. Άρθρο 9 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Οκτωβρίου 2014.

Classification Labels:
1076
588

Label Descriptions:
{"1076": "Χρηματοπιστωτικοί οργανισμοί", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 1000
5769
5576
1452

EuroVoc IDs (Expanded): 1000
5769
5576
1452

Dataset Source: meu

Split: test